Gedagte vir die dag: Verdryf jou eensaamheid soFoto: pixabay.com Daarna sê die Here God: “Dis nie goed dat die mens alleen is nie. Ek sal vir hom ’n metgesel maak, een soos hy.” (Genesis 2:18) Alleenheid is ’n verskriklike kruis om te dra. Nou die dag sê iemand wat sy vrou aan die dood verloor het vir my dat die eensaamheid hom vernietig. Dit voel vir hom party dae soos ’n swaard wat regdeur sy siel steek. Toe onthou ek God se woorde in Genesis 2 dat dit nie goed is dat die mens alleen is nie. Ons is gemaak vir verhoudings. Ons almal benodig vriende, familie en selfs huweliksmaats. Of ons ongetroud is of nie, ons het ander mense nodig. Ons almal is deur die Here ontwerp vir verhoudings. Niemand van ons is ’n eiland nie. Die belangrikste verhouding van almal is dié met God. Daar’s ’n holte in ons hart wat slegs Hy deur sy Gees kan vul. Ons is sielsalleen totdat die Here ons vind en saam met ons begin loop. In Hom kry ons egte en regte rus. Eensaamheid is soos om op ’n eiland gestrand te wees. Jy kan in ’n vertrek propvol mense wees, of in ’n besige winkelsentrum rondloop en steeds heeltemal alleen voel. Dit maak jou morbied en bedruk. Daarom moet eensaamheid aangespreek word voordat dit al die lig uit jou lewe verdryf. Hoe? Wel, die geneesmiddel hiervoor begin met die wete jy is nie alleen nie. Die Here is nie weg nie. Jesus se heel laaste woorde op aarde is dat Hy by ons is al die dae, tot aan die einde! Hy is Immanuel, God met ons. Hy loop saam. Die vraag is net of ons dit glo, en of jou geloofsoog oop genoeg is om die Here raak te sien. So nie, gaan jy alleen wees, al is jy nie. Jy gaan terneergedruk raak, al het jy nie rede hiertoe nie.